Juhlavuoden synttärisankari

Suomi on juhlinut pitkin tätä vuotta 100-vuotista itsenäistä taivaltaan. Suomalaisuudesta meillä on tietysti monenlaisia käsityksiä; onhan Suomi me, me kaikki suomalaiset.

Mutta toinen, se tunnerikkaampi puoli, on Suomen omat luontokasvot: ne salmien suut sekä metsät menninkäisten. Niistä sanat somat on aina sommiteltu.

Jospa rohkenen tähän minäkin jotakin laittaa:

LÄHTEHELLÄ

Niin soittelivat sirkat jousiansa,

käki kukahteli kuusten suurten luona,

kun astelin ma pellon viertä lähtehelleni.

Niin oli rauhaisa päivä, päivä sunnuntain;

astelin ma ilosta, ilosta itseni kanssa.

Mutta mitä puut puhelivat? -

puhelivat ne vainon käyneen näille

asuinahoille samoille.

Miehet tuolloin tuvistansa astuneet

asiansa eteen oman.

Kuoloon päättynyt oli monen tahto;

tahto sortoa vastaan.

Surreet miehet kohtaloansa,

itkeneet perheittensä tähden.

Siitä mieleni minunkin nyt musta.

Saavuin lähtehelleni tuomipuiden

varjoon valkeaan.

Kerroin mitä puut puhelleet,

mistä minua muistuttaneet.

- Tiedän, tiedän, sanoi lähde.

Olen ollut täällä iät ja ajat

ja nähnyt päiviä hyviä

ja tekoja pahoja.

Taistelussa tässä teidän ihmisten

tulee hakea toisianne ja antaa

rakkautta toisillenne.

Niin palasin lähteheltäni

ja kuulin käen tulleen lähemmäksi.

\*

VALTIATAR

Katukuja ikkunastain entisensä on;

tuolla kenkäsuutari ja tuolla pullapuoti.

Ja ken nyt puodista kadulle astuu - tuleeko tänne päin?

Tulee - on vuokraemäntäni Tiina, kun vähän raskaasti astuu.

Haluaa taas keskustella ja viipyä iltaan pitkään.

Ja mikäs siinä - siitä vaan!

Hän miettinyt kysymyksiä taas varmaan uusia

niin kuin hän myös niitä minulta odottaa.

Nyt hellaan valkean puhallan ja kahvin pistän tulemaan.

Hänellä pullat pussissansa, tiedän sen entuudestain.

Hän tullut jo ulko-ovelle ja portaissa laudat narahtelee,

sillä, niin kuin sanottu, hän vähän pyylevä on.

Menen ovelle ja avaan sen.

Hän valtiattereni on. Ja hän tietää sen.

\*

HÄNET MÄ NÄIN

Hänet mä niin äkkiä näin

en tiedä kuinka niin

mutta se päivä, se hetki, säilyi mielehein.

Hän saapunut oli jostain

en tiennyt, en kysynyt mistä.

Mutta hänet mä näin enkä joukosta muita;

hänen kasvonsa, hänen kutrinsa mustat.

Hän hymyillyt ei, mutta hän hymyä oli;

näin kevään kukkivat kunnaat edessäin.

Mutta hän vielä enemmän oli,

häntä poimia ma en voinut.

Hän katosi kuin oli ilmestynyt

joukossa muiden.

En poimia ma voinut, vaan sen päivän,

sen hetken, säilyä tahdoin vain.

\*

PUNARINNAN KIITOSVIRSI

Kesän kokonaisen olin poissa

laulumailla laulavilla;

helkkyi rannat, järvet sousi, päivät päällä porotti.

Saavuin syksyn tullen takaisin,

palailin kaduilleni kaupunkiini.

Silloin minulle kerrottiin uutisena suurena:

käynyt oli tumma herra, taantumasta puhunut,

taivutellut tehtaat tahtoonsa,

koneet seisahuttanut, piiput tukkinut kokonaan.

- Kuulin, kuulin tuon uutisen niin huonon.

Mutta punarintapa lauloi siitä kiitosvirren

koko rannan kuultavaksi!

\*

VUOSITUHANNET

Näen niiden taas menevän

tuhansin siivin etelään.

Tuo aamun utuisuus

kailottavat äänet kaukaa lähenevät

taivas nauhaketjuna aaltoilevana.

Ja mistä ne puhelevat,

mitä kaukaisista ajoista?

Jos kaukaisista niin kuitenkin

päivänä tänään, aamuna utuisena

meidän muisteltavaksemme.

Nyt kuulen kun toinen kuiskii toiselle

puolisolleen nuorikolle:

virtemme meidän tämän kesän kauniin

on jäävä tulevaan elämään!

\*

TUPA

Niitä päiviä ma muistelen

kun akkunasi oli avoin auringolle.

Matto lämmin allain lattialla

kun vanhempain kävivät pellolle heinäpoutaisella.

Saunapolultasi näen kirmaisumme

paljain jaloin lumivalkoisella.

Sitten räystääsi sulivat västäräkkien väentuloon.

Niin muistelen kotitupaani;

niin ahdasta, niin hymyväistä.

\*

ELÄMÄ

Mitä on elämä

mikä sen tarkoitus?

Se kaikesta enintä on -

siitä juopunutkin hän oli.

Mutta matkamies maailmojen

viimeiselle asemalle saapunut on.

Niin paljon elämä on.

\*

POLJETUT

Näen pojan katuun kaatuneen,

juoksen luo mutta mitään en voi.

Verinoro katuun valunut,

vesikannu kumoon kaatunut.

Mitä tapahtunut?

Poika äitiänsä auttanut,

juossut kadun yli vettä hakemaan,

salaluotiin kaatunut.

Havahdun kun sanotaan:

"uutislähetyksemme päättyy tähän".

Enää en kysy, tiedän:

Näin hyvyyden poljetut kasvot

vuosituhanten.

\*

KUN JÄRKKYY

Mikä ihmisen osa on -

sitä kysytty ain on.

Niin paljon huolta hymyssämme

jos rakkautta suurta myös

kuin luonnon suomat lahtien suut

ja metsän haat marjamaat.

Ja tuolla lapset leikkii,

tuolla laulu helkkyy.

Mutta kun kaikki järkkyy ja kaikki särkyy -

kun maa vavahtaa ja pirstaleiksi muuttuu

Ja raunioiden alta valitus

kuuluu ja uupuu -

niin mikä raskaampi ihmisen osa on?

\*

MIKÄ MERKITTÄVÄÄ

Se mikä merkittävää on,

on saattaa lapset matkallensa maailmaan.

Kuva muistin peilissä kauniinpi vielä

kun arjen aikain vaiheissa mukaan

kukin runon hyvän tai rukouksen saanut on.

Se muiston palanen kaukainen kertoo,

että elämä toivoon rakentunut ain on.

Ja äidit nuo - "toivossa väkevät" niin kuin

runoilija sanoo - sitoneet ovat onnenlyhteet.

\*

LORUTTELIJA

Kuusikossa sirahti

tiainen siellä pirahti.

Hypelehti oksalta toiselle

katosi sitten jonnekin.

Kesästä sipatteli

syksyäkin sovitteli.

Tempaisi vielä tahtia

talveen pitää ehtiä.

Vielä kuuluu kuusikosta:

stii, stii -

vaan siitä en minä enää mitään tii.

\*

TOINEN LORUTTELU

Pilvet kuljettavat vesiämpäreitä

vesi roiskahtaa katolle mätkähtäen,

koivut valahtavat läpinäkyviksi

kuin helmet kirkkaimmat.

Järvenpinta sipattelee

rannat loiskeista loitsujaan sepittelee:

tuuli huokaisee ja käy

makuulle kuusen juureen.

Yön pilkkopimeys pian

yhtä ja samaa on.

On lokakuu

ja sen salaisuus vain mun.

\*

MEIDÄN OMA KIELI

Meidän oma kieli on suomen kieli,

joka soreana soi jos sen soittaja sorea on.

Mie tuo soittaja sorean tahtoisin olla,

soittaa soreana suomen kieltä

joka on meidän kieli.

Meidän kieli on meidän oman kansan,

tään joka on maan asunut,

sotinutkin ja puutetta nähnyt.

Päivistä paremmista on uneksittu,

ja se onneksi on koettu

kun edistysaskel on ollut kansan oma askel.

Esi-isillämme oli lähimpänä maa oma,

pelto jota kynti.

Siitä varttunut on Suomi nuori,

ja elänyt tämä suomen kieli -

meidän oma kieli,

joka soreana soi jos soittaja sorea on.

RISTO HIRVONEN